10. การควบคุมภายใน

คณะกรรมการบริษัทได้แต่งตั้งคณะกรรมการตรวจสอบขึ้น
กำหนดให้มีหน้าที่กำกับดูแลรายงานทางการเงินของเครือฯ
ให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ ข้อกำหนดของตลาดหลักทรัพย์ฯ
และกฎหมายที่เกี่ยวข้อง การปฏิบัติตามหลักการบรรษัทภิบาลและจรรยาบรรณ
การประเมินการบริหารความเสี่ยงและการควบคุมภายในให้เหมาะสมมีประสิทธิภาพ
กำกับดูแลระบบงานตรวจสอบให้ได้มาตรฐานการตรวจสอบที่ดี คัดเลือกและแต่งตั้งผู้สอบบัญชี
รวมทั้งงานอื่นๆ ที่คณะกรรมการบริษัทได้มอบหมาย คณะกรรมการตรวจสอบ
ทำหน้าที่กำกับดูแลงานโดยมอบหมายให้สำนักงานตรวจสอบ ซึ่งเป็นหน่วยงานในบริษัทปูนซิเมนต์ไทย
จำกัด (มหาชน)
ปฏิบัติหน้าที่ตรวจสอบและรายงานผลการปฏิบัติงานโดยตรงกับคณะกรรมการตรวจสอบ
ในการปฏิบัติงานของสำนักงานตรวจสอบจะทำรายงานเสนอคณะกรรมการตรวจสอบเพื่อพิจารณาและประเมินผลทุกๆ
ไตรมาส และคณะกรรมการตรวจสอบจะนำเสนอรายงานต่อไปยังคณะกรรมการบริษัทในทุกๆ
ไตรมาสเช่นกัน

ในปี 2547 คณะกรรมการตรวจสอบได้พิจารณาและให้ความเห็นว่า บริษัทฯ ได้ปฏิบัติตาม
มาตรฐานบัญชีตามพระราชบัญญัติการบัญชี พ.ศ. 2543 ประกาศของ ก.ล.ต. และ ตลท.
ในการรายงานงบการเงินรายไตรมาส และงบการเงินประจำปี 2547 ของบริษัทฯ
และงบการเงินรวมเครือฯ ได้ถูกต้องตามที่ควรอย่างสม่ำเสมอ
รวมทั้งให้มีการเปิดเผยข้อมูลในงบการเงินอย่างเพียงพอและทันเวลา
มีระบบการควบคุมภายในที่เพียงพอกับการดำเนินธุรกิจอย่างมีประสิทธิภาพ
และไม่พบประเด็นปัญหาหรือข้อบกพร่องที่เป็นสาระสำคัญซึ่งสอดคล้องกับความเห็นของผู้สอบบัญชี
(รายละเอียดตามรายงานคณะกรรมการการตรวจสอบ หน้า 119 - 120)

รายงานคณะกรรมการตรวจสอบประจำปี 2547

คณะกรรมการตรวจสอบ
ได้ปฏิบัติหน้าที่ตามขอบเขตความรับผิดชอบที่คณะกรรมการบริษัทฯมอบหมายให้กำกับดูแลตามข้อบังคับว่าด้วยคณะกรรมการตรวจสอบ
ที่สำคัญได้แก่ การกำกับดูแลกิจการที่ดี
เพื่อให้เป็นไปตามหลักการบรรษัทภิบาลและจรรยาบรรณของบริษัทฯ การกำกับดูแลงบการเงิน
การประเมินการบริหารความเสี่ยง การตรวจสอบภายในและระบบควบคุมภายใน
รวมทั้งการพัฒนาระบบการตรวจสอบด้านเทคโนโลยีสารสนเทศ โดยมีสาระสำคัญสรุปได้ดังนี้

1. การกำกับดูแลกิจการที่ดี บริษัทฯ
ได้ปฏิบัติตามหลักการบรรษัทภิบาลและจรรยาบรรณที่กำหนดเป็นลายลักษณ์อักษรอย่างสม่ำเสมอด้วยดีตลอดมา
จนได้รับรางวัลจากทั้งในประเทศและต่างประเทศตามที่แสดงไว้ในรายงานประจำปีแล้ว
รวมทั้งได้กำกับดูแลให้มีการเปิดเผยข้อมูลอย่างโปร่งใส
และปฏิบัติตามประกาศของคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย (ตลท.)
และกฎหมายที่เกี่ยวข้องกับการดำเนินธุรกิจทั้งในและต่างประเทศที่มีการเปลี่ยนแปลงอยู่ตลอดเวลาอย่างจริงจังและต่อเนื่อง
นอกจากนี้คณะกรรมการตรวจสอบยังได้จัดให้มีการประเมินผลการปฏิบัติงานของตนเอง

2. การกำกับดูแลงบการเงินรายไตรมาสและงบการเงินประจำปี 2547 ของบริษัทฯ
และงบการเงินรวมเครือฯ ได้กำกับดูแลให้มีการปฏิบัติตามมาตรฐานบัญชีตามพระราชบัญญัติการบัญชี
พ.ศ. 2543 ประกาศของ ก.ล.ต. และ ตลท. ให้ถูกต้องตามที่ควรอย่างสม่ำเสมอ
รวมทั้งให้มีการเปิดเผยข้อมูลในงบการเงินอย่างเพียงพอและทันเวลา
โดยสามารถเสนองบการเงินก่อนสอบทานรายไตรมาสและก่อนตรวจสอบประจำปีได้เร็วกว่ากำหนดเวลาของตลาดหลักทรัพย์
และเมื่อผู้สอบบัญชีได้สอบทานหรือตรวจสอบแล้ว ไม่มีการแก้ไขข้อมูลที่เป็นสาระสำคัญ
นอกจากนี้ได้มีการเชิญผู้สอบบัญชีเข้าร่วมประชุมทุกครั้งที่มีการพิจารณางบการเงินรายไตรมาสหรือประจำปี
และได้นำข้อสังเกตของผู้สอบบัญชีมาปรับปรุงการจัดทำงบการเงินให้เหมาะสมเสมอ

3. การกำกับดูแลการบริหารความเสี่ยง
ได้กำกับดูแลการบริหารความเสี่ยงของทุกกลุ่มธุรกิจตามหลักการที่กำหนดไว้
และให้ถือเป็นส่วนสำคัญในการจัดทำแผนงานประจำปีและแผนงานระยะปานกลางด้วย ในปี 2547
มีการกำหนดสัญญาณเตือนภัยและแนวทางในการจัดการเพื่อลดความเสี่ยงเป็นแนวปฏิบัติเพิ่มเติม
สำหรับรายละเอียดความเสี่ยงที่สำคัญและการจัดการความเสี่ยงของกลุ่มธุรกิจได้แสดงในรายงานประจำปีแล้ว

4. การประเมินระบบการควบคุมภายใน
ได้มีการสอบทานระบบการควบคุมภายในเพื่อปรับปรุงให้เหมาะสมกับสภาพเศรษฐกิจอยู่เสมอ
ผลการประเมินการควบคุมภายในพบว่าเพียงพอกับการดำเนินธุรกิจอย่างมีประสิทธิภาพ
ซึ่งสอดคล้องกับความเห็นของผู้สอบบัญชีว่าไม่พบประเด็นปัญหาหรือข้อบกพร่องที่เป็นสาระสำคัญ
นอกจากนี้ยังได้มีการทบทวนระบบการประเมินการควบคุมด้วยตนเองของหน่วยงานต่างๆ
ให้มีประสิทธิภาพเพิ่มขึ้น โดยการทำให้สอดคล้องกับเครื่องมือในการบริหารอื่นๆ
และทำให้ง่ายต่อการปฏิบัติ

5. การกำกับดูแลงานตรวจสอบภายใน
ได้สอบทานผลการตรวจสอบตามแผนงานที่ได้รับอนุมัติทุกไตรมาส รวมทั้งการทบทวนนโยบาย
แผนงานและกำลังพลในช่วงกลางปีให้เหมาะสมกับสภาพธุรกิจที่เปลี่ยนแปลง
เพื่อให้ง่ายต่อการสอบทานจะแบ่งสรุปผลการตรวจสอบเป็นหัวข้อใหญ่ๆ
พร้อมทั้งระบุแนวทางแก้ไขปัญหาและกำหนดเวลาที่คาดว่าจะแก้ไขเสร็จ
เพื่อใช้ในการติดตามผลการตรวจสอบให้ใช้ประโยชน์ได้จริง
นอกจากนี้ยังได้ให้หน่วยงานที่ถูกตรวจสอบประเมินผลหน่วยงานตรวจสอบภายในพร้อมข้อเสนอแนะ
เพื่อเป็นการปรับปรุงประสิทธิภาพงานตรวจสอบด้วย ในปี 2547 นี้
การตรวจสอบทำได้ตามแผนงานที่เสนอไว้โดยสามารถปรับปรุงงานได้ทั้งหมดกว่า 200 เรื่อง
ซึ่งได้รวบรวมเรื่องที่เป็นสาระสำคัญชี้แจงแนวทางแก้ไขให้กลุ่มธุรกิจต่างๆ
ได้นำไปป้องกันเพื่อลดปัญหาจากการผิดซ้ำอีก
ส่วนงานด้านการตรวจสอบเทคโนโลยีสารสนเทศได้มีการพัฒนาวิธีการตรวจสอบเพื่อให้หน่วยงานได้ใช้ประโยชน์จากคอมพิวเตอร์อย่างเต็มที่
รวมทั้งการระมัดระวังให้ข้อมูลมีความปลอดภัยมากที่สุด
จึงถือว่าเครือมีระบบการตรวจสอบด้านเทคโนโลยีสารสนเทศที่ทันสมัยที่สุดแห่งหนึ่งในประเทศ

อนึ่ง คณะกรรมการตรวจสอบได้พิจารณาผลการปฏิบัติงานของผู้สอบบัญชี
เห็นว่าปฏิบัติงานได้เป็นที่น่าพอใจและให้ความเห็นที่เป็นประโยชน์ต่อธุรกิจ
จึงได้เสนอแนะต่อคณะกรรมการบริษัทฯ เพื่อขออนุมัติที่ประชุมผู้ถือหุ้นแต่งตั้ง นายวิเชียร
ธรรมตระกูล หรือนายวินิจ ศิลามงคล แห่งบริษัทเคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัทประจำปี 2548

ในนามคณะกรรมการตรวจสอบ

[]พลอากาศตรี

  (กำธน สินธวานนท์)

ประธานคณะกรรมการตรวจสอบ

[]